《题醉翁图》
宋代·释文珦

所画者谁子，将非高阳儿。
满腹常贮酒，何异於鸱夷。
陶陶以自乐，礼法不可縻。
酿酒用老瓦，漉酒脱接{上四下离}。
宁复问升斗，岂尝辨醇醨。
终日但兀兀，一卮掌中持。
颇谓有妙理，非人所能知。
饱罢忘面虑，袒跣行斜晖。
大笑沈湘人，独醒亦奚为。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。